
Obesitas paradox vizsgálata metaanalízissel

Bevezetés: A középkorúak elhízása, majd az időskori a szarkopénia (izomerő, -tömeg és –funkcióvesztés) elöregedő társadalmunkban egyre gyakoribb problémát jelent, különösen kombinációjuk, a szarkopéniás obezitás (SO), ami feltételezhetően még nagyobb egészségügyi kockázatot jelent, mint a szarkopénia önmagában, bár a rendelkezésre álló adatok ellentmondásosak. Szisztematikus irodalmi áttekintésre épülő metaanalízis segítségével arra kerestem a választ, hogy az obezitás valóban rontja-e a szarkopéniás személyek mortalitását és egészségi állapotát.
Módszerek: A PubMed, Cochrain, EMBASE és Scopus adatbázisokban szisztematikus kereséssel kapott 13229 cikkből 40 alapján készítettünk metaanalízist. A SO és szarkopéniás nem-obez (SNO) felnőttek mortalitási rizikóját, életminőségét önellátó és súlyosan beteg populációkban hasonlítottuk össze. Statisztikai analízisünk során a véletlenszerű hatás modellt és a DerSimonian-Lard módszert alkalmaztuk.
Eredmények: Az önellátó idős populációban a SO mortalitási rizikója 15%-kal kisebb a SNO csoporténál, még akkor is, ha az elhízást direkt testzsírmérési módszerekkel határozták meg. Metaregressziós analízisünk az életkor és a halálozási rizikó között szignifikáns, negatív lineáris korrelációt igazolt az önellátó populációban, de súlyos betegekben nem. A SO csoport fizikai teljesítőképessége, a gyulladást jelző CRP-értékei rosszabbnak bizonyultak, de az elesések, kardiovaszkuláris megbetegedések száma, kognitív funkció nem tért el a nem-obezekétől.
Következtetések: A középkorúak elhízása, a SO, majd a zsír öregkori megfogyatkozásával a SNO a biológiai öregedés egymást követő fázisai lehetnek, megjelenésésük üteme egyénenként különbözik. A szarkopénia rontja az életminőséget, különösen elhízással kombinálódva, de az önellátó SO idősek várható élettartama hosszabb, mert biológiailag fiatalabbak lehetnek az SNO egyéneknél. A CRP-szint nem függ össze a halálozási rizikóval a SO idősekben.



